LV Eiropas Savienības Oficiālais Vēstnesis C 42/16

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 42/06

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1). Komisijai ir jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“VASTEDDA DELLA VALLE DEL BELÌCE”

EK Nr. IT-PDO-0005-0661-26.11.2007

AĢIN ( ) ACVN ( X )

1. Nosaukums:

“Vastedda della valle del Belìce”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids (kā III pielikumā):

1.3. grupa. Siers

3.2. Produkta apraksts, uz kuru attiecas nosaukums (1):

ACVN “Vastedda della valle del Belìce” ir aitas piena siers ar pasta filata tipa siera masu (to sagriež šķēlēs, tās sasilda, pārlejot ar karstu ūdeni, samaisa un iegūto masu izstaipa), kas lietojams svaigā veidā; piedāvājot tirgū, tam ir raksturīgas šādas īpašības: apaļa plāceņa forma ar mazliet izliektām virsām; plāceņa diametrs ir no 15 līdz 17 cm, malas augstums ir no 3 līdz 4 cm; tas sver no 500 līdz 700 g atkarībā no formas izmēriem; virsa ir bez garozas, balta ziloņkaula krāsā, gluda un blīva, bez tumšiem plankumiem un ieliekumiem; ir pieļaujama gaišas salmu krāsas plēvīte; baltas krāsas masa ir viendabīga, gluda, nav graudaina, iespējami rievojumi, kuri radušies mājamatnieciskās izgatavošanas gaitā; acojums ir ļoti neliels vai tā nav vispār, tikpat kā nav arī sūkalu palieku. Sieram raksturīga svaiga aitas piena smarža, maiga, viegla un patīkama garša ar mazliet skābenu piegaršu; tauku saturs sausnā nedrīkst būt mazāks par 35 %, bet svaigā produktā – 18 %; nātrija hlorīda (sāls) procentuālā daļa sausnā nedrīkst pārsniegt 5 %, svaigā produktā – 2,7 %.

3.3. Izejvielas (tikai pārstrādātiem produktiem):

Siers, kam piešķirts ACVN “Vastedda della valle del Belìce”, ir produkts, ko izgatavo no nepasterizēta pilnpiena, kuram raksturīgs fermentācijas procesā iegūts dabīgs skābenums un kuru slauc no Valle del Belìce šķirnes aitām, ko audzē 4. punktā noteiktajā ražošanas apgabalā.

3.4. Dzīvnieku barība (tikai dzīvnieku izcelsmes produktiem):

Barības nodrošinājumam aitas laiž ganīties dabiskajās un/vai kultivētajās ganības un izēdina tām svaigu lopbarību, sienu vai salmus, kas iegūti 4. punktā minētajā ražošanas apgabalā, graudu pārpalikumus un augu blakusproduktus (zāli, kas aug vīnkoku stādījumu rindstarpās, ziemas apgriešanas laikā iegūtos olīvkoku zariņus, opunciju kladodijus, vīnkoku lapas pēc ražas novākšanas). Barību var papildināt ar labību, pākšaugiem un ģenētiski nemodificētiem parastajiem vai kompleksajiem koncentrātiem, kas kopumā nedrīkst pārsniegt 50 % sausās barības masas. Aizliegts izēdināt dzīvnieku izcelsmes produktus un tādus augus vai to daļas (sēklas) kā sierāboliņš (jeb trigonella), tapioka un manioka.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Piena iegūšanai un sarecināšanai ir jānotiek noteiktajā apgabalā.

3.6. Īpaši noteikumi griešanai, rīvēšanai, iepakošanai u. c.:

Produktu tirdzniecībā laiž rituļos, kuru izmērs ir no 15 līdz 17 cm diametrā, un malu augstums – no 3 līdz 4 cm; rituļus iesaiņo hermētiski noslēgtā polietilēna iepakojumā. Iepakošanai ir jānotiek turpat, kur ražošanai, jo produktam ir jābūt svaigam un ir jāgarantē produkta kvalitāte, un jo īpaši jāaizsargā siera mikrobioloģiskā vide – sierā ir daudz vietējo pienskābes baktēriju, kuras nodrošina, ka produkts ir “dzīvs” – tas pastāvīgi ir nogatavošanas procesā.

3.7. Īpaši noteikumi marķēšanai:

Siera “Vastedda della valle del Belìce” iepakojuma ārpusē piestiprinātā etiķete ir izgatavota no polietilēna, un tajā līdztekus nosaukuma logotipam ir uzraksts “Vastedda della valle del Belìce”. Logotipu var izmantot publikācijās un reklāmas materiālos.

Tāpat arī atļauts izmantot norādes, atsaucoties uz nosaukumiem, tirdzniecības uzņēmumiem vai marķējumiem, ar noteikumu, ka tās nemaldina patērētāju un ka to izmēri ir nedaudz mazāki par tiem, kas izmantoti ACVN marķējumā.

Logotipu veido aplis, virs kura augšējās līnijas virzienā no kreisās uz labo pusi ir uzraksts “Vastedda della valle del Belìce” tumšzaļā krāsā; apļa iekšpuses apakšējā daļā virs līnijas virzienā no kreisās uz labo pusi izvietots baltas krāsas uzraksts “Denominazione d’Origine Protetta”.

Logotipa iekšpusē apļa augšējā daļā atrodas stilizēta saule gaiši dzeltenā krāsā ar skaidri iezīmētām kontūrām, no kuras augšējās daļas ir izvirzīta V formas daļa, kas atgādina siera šķēli; turklāt apkārt saulei ir izvietoti 11 dzeltenas krāsas stari daiviņas formā, kompozīcijas fons ir debeszilā krāsā.

Apakšā logotipa vidusdaļā saskaras divi zaļas krāsas pakalni, veidojot burtu “V” no gaiši zaļām līnijām, kas iezīmē abu pakalnu virsmas līnijas.

Labajā pusē atrodas stilizēts, no dzeltenām līnijām veidots daļējs doriešu tempļa atveidojums ar diviem pakāpieniem un četrām kolonnām, katras kolonnas galā ir kapitelis; kapiteļi balsta tempļa pārsegumu un jumtu. Logotipa diametrs ar visu uzrakstu “Vastedda della valle del Belìce” nedrīkst būt lielāks par 4 cm.

4. Precīza ģeogrāfiskā apgabala definīcija:

Aitu audzēšana, piena iegūšana un pārstrāde, ar ACVN “Vastedda della valle del Belìce” apzīmētā siera ražošana un iepakošana notiek ģeogrāfiskajā apgabalā, kurā ietilpst šādu pašvaldību administratīvā teritorija:

Agrigente provincē – Caltabellotta, Menfi, Montevago, Sambuca di Sicilia, Santa Margherita di Belìce un Sciacca;

Trapani provincē – Calatafimi, Campobello di Mazara, Castelvetrano, Gibellina, Partanna, Poggioreale, Salaparuta, Salemi, Santa Ninfa un Vita;

Palermo provincē – Contessa Entellina un Bisacquino (tikai tā daļa, ko dēvē par San Biagio).

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Siera “Vastedda della valle del Belìce” ražošanas teritorijai raksturīgas tumšas kaļķainas brūnzemju augsnes, akmeņainas augsnes (“skeletainas” augsnes), jaunas augsnes uz irdena un oļaina substrāta un māla augsnes, kā arī dabiskās un kultivētās ganības, kas bagātas ar savvaļas un vietējo ekotipu augiem, kuri pēc botāniskā sastāva ir pākšaugi, graudzāles un krustzieži un kuri veido dzīvnieku barība pamatu; saskaņā ar daudziem zinātniskajiem pētījumiem šie augi ietekmē siera produkciju, jo spēj mainīt piena ķīmisko sastāvu un smaržu.

“Vastedda della valle del Belìce” ražošanas apgabala klimatiskie faktori ir atšķirīgi no pārējiem Sicīlijas apgabaliem: Belīčes (Belice) ielejas valodošie apstākļi – maksimālā temperatūra (35 °C) un minimālā temperatūra (9 °C), kā arī ražošanas apgabala reljefa īpatnības – ir tādi, ka apgabals ir pasargāts no krasām laika apstākļu pārmaiņām, kas varētu ietekmēt sieram “Vastedda della valle del Belìce” raksturīgo vietējo piena mikrofloru.

Turklāt Vastedda ražošanai Belīčes ielejā vienmēr izmantots tikai no vietējām aitām iegūtais piens, ko mūsdienās slauc no Valle del Belìce šķirnes aitām, tādēļ pienam ir labas šā siera izgatavošanai nepieciešamās īpašības.

“Vastedda della valle del Belìce” ir cieši saistīts ar apgabala augsnes īpašībām, vietējām lopbarības augu sugām, piena pārstrādes tehnoloģiskajām īpatnībām, kuras ievēro siera meistari, kā arī tādu senu koka un niedru darbarīku izmantošanu, kuros attīstās vietējo mikroorganismu celmi, kas iekļūst pienā un padara “Vastedda della valle del Belìce” par unikālu sieru starp tam līdzīgajiem.

5.2. Produkta specifika:

“Vastedda della valle del Belìce” nepārprotami ir viens no retajiem pasta filata tipa aitas sieriem, ja ne vienīgais. Tam ir īpaša garša, kas raksturīga svaigam aitas piena sieram, ar nelielu skābenumu un bez jebkādas asas piegaršas. Tā masa ir blīva un baltā krāsā, iespējams neliels rievojums, kas radies mājamatnieciskās izgatavošanas gaitā. Tam ir apaļa plāceņa forma ar mazliet izliektām virsām.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti reputāciju vai citām īpašībām (AĢIN):

Aitkopībai un siera izgatavošanai “Vastedda della valle del Belìce” siera ražošanas apgabalā pamatā ir ļoti senas tradīcijas. Arī mūsdienās tradicionālā aitkopība un aitu turēšana notiek aitu kūtīs, kas pielāgotas aitkopības un aitu labturības prasībām un labvēlīgi ietekmē “Vastedda della valle del Belìce” ražošanai izmantojamā piena kvalitāti. Dabīgo un kultivēto ganību botāniskais sastāvs ietekmē tādas piena īpašības kā ķīmiskais sastāvs un smarža, piešķirot sieram tā īpašo garšu un aromātu. Divi ražošanas procesa pamatelementi, kas nosaka siera savdabīgo garšu un smaržu, ir recinātāja (himozīna) mājamatnieciskais iegūšanas veids, kas piešķir sieram vietējās izcelsmes himozīna fermenta īpašības, kā arī siera masas nogatavināšana niedru kāstuvēs dabīgās, tikai ražošanas apgabalam raksturīgās mikrofloras iedarbībā.

Turklāt pats mājamatnieciskais izgatavošanas process prasa sevišķu meistarību, jo aitas piens slikti padodas pārstrādei pasta filata tipa sierā.

Nosaukums “Vastedda” ir cēlies no formas, kuru siers iegūst pēc apstrādes, kad sacietēšanai to ievieto dobos keramikas traukos, ko dēvē par “Vastedde” un kas sieram piešķir maizes plāceņa formu.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts).

Valdība ir uzsākusi valsts iebildumu procedūru, aizsargātā cilmes vietas nosaukuma “Vastedda della valle del Belìce” atzīšanas pieteikumu 2007. gada 13. oktobrī publicējot Itālijas Republikas oficiālā vēstneša (Gazzetta Ufficiale della Repubblica Italiana) 239. numurā.

Ar ražošanas specifikācijas konsolidēto tekstu var iepazīties šādā tīmekļa vietnē:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

vai

tieši atverot ministrijas tīmekļa vietnes (http://www.politicheagricole.it) sākumlapu, uzklikšķinot uz “Prodotti di Qualità” ekrāna kreisajā pusē un, visbeidzot, uz “Disciplinari di Produzione all’esame dell’UE [regolamento (CE) n. 510/2006]”.

(1) OV L 93, 31.3.2006., 12. lpp.